b"\n_START_ARTICLE_\n\xc3\x80rea (Mossos d'Esquadra)\n_START_PARAGRAPH_\n\xc3\x80rea \xc3\xa9s el terme amb qu\xc3\xa8 es coneixen 127 organismes dels Mossos d'Esquadra que s\xc3\xb3n el primer rang d'alt comandament del cos policial. L'\xc3\xa0rea gestiona una estructura concreta que desenvolupa cada un dels objectius espec\xc3\xadfics de la policia catalana. Les \xc3\xa0rees acostumen a tenir bastantes desenes de persones, o centenars, i estan compostes de les unitats operatives que necessitin._NEWLINE_Les \xc3\xa0rees estan un rang per sota de les regions policials i les divisions; i un rang per sobre de les unitats policials que s\xc3\xb3n els organismes plenament operatius, segons la jerarquia dels organismes policials dels Mossos d'Esquadra._NEWLINE_El comandament d'una \xc3\xa0rea est\xc3\xa0 en mans de dues persones: En primer lloc la persona cap, que acostuma a ser un inspector o un intendent de la policia catalana (tot i que a vegades tamb\xc3\xa9 pot ser un sotsinspector), i en segon lloc la persona sotscap, que normalment \xc3\xa9s d'un rang inferior.\n_START_SECTION_\nTipus d'\xc3\xa0rees\n_START_PARAGRAPH_\nDe les 127 \xc3\xa0rees que hi ha als Mossos d'Esquadra cal tenir en compte que la immensa majoria s\xc3\xb3n les que es distribueixen per les diverses regions policials catalanes: 59 s\xc3\xb3n les ABP, les quals constitueixen la implantaci\xc3\xb3 regional de la policia catalana en les comissaries responsables de la seguretat ciutadana a les diverses poblacions i comarques. A aquest grup s'hi afegeixen una vintena m\xc3\xa9s entre les ARRO, les ART i altres \xc3\xa0rees que tamb\xc3\xa9 poden dependre d'una Regi\xc3\xb3 policial._NEWLINE_Cal no confondre el grup anterior amb aquell tipus d'\xc3\xa0rees que es qualifiquen de territorials perqu\xc3\xa8 es distribueixen tamb\xc3\xa9 pel pa\xc3\xads per\xc3\xb2 que en realitat tenen la missi\xc3\xb3 de descentralitzar alguna Divisi\xc3\xb3 central, amb funcions que no s\xc3\xb3n de seguretat ciutadana. \xc3\x89s el cas de la Divisi\xc3\xb3 d'Investigaci\xc3\xb3 Criminal, que compta amb nou ATI, les \xc3\xa0rees que s'ocupen d'investigar la criminalitat que actua en m\xc3\xa9s d'una comarca._NEWLINE_La resta d'\xc3\xa0rees s\xc3\xb3n les centrals, ubicades majorit\xc3\xa0riament al Complex Central Egara o a Barcelona. La majoria depenen d'alguna de les Divisions centrals del cos."